CELEX: 32020D2189
Language: el
Date: 2020-12-18 00:00:00
Title: Εκτελεστική απόφαση (ΕΕ) 2020/2189 του Συμβουλίου της 18ης Δεκεμβρίου 2020 που επιτρέπει στις Κάτω Χώρες να εισαγάγουν ειδικό μέτρο παρέκκλισης από τα άρθρα 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθεμένης αξίας

23.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 434/1
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/2189 ΤΟΥ ΣΥΜΒΟΥΛΙΟΥ
         της 18ης Δεκεμβρίου 2020
         που επιτρέπει στις Κάτω Χώρες να εισαγάγουν ειδικό μέτρο παρέκκλισης από τα άρθρα 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθεμένης αξίας
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1), και ιδίως το άρθρο 395 παράγραφος 1 πρώτο εδάφιο,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Τα άρθρα 168 και 168α της οδηγίας 2006/112/ΕΚ διέπουν το δικαίωμα των υποκειμένων στον φόρο προς έκπτωση του φόρου προστιθέμενης αξίας («ΦΠΑ») που επιβάλλεται σε αγαθά και υπηρεσίες που χρησιμοποιούνται για τις ανάγκες των φορολογητέων πράξεών τους.
                  
               
                     (2)
                  
                  
                     Με επιστολή που πρωτοκολλήθηκε στην Επιτροπή στις 30 Ιουλίου 2020, οι Κάτω Χώρες ζήτησαν την άδεια να εισαγάγουν ειδικό μέτρο παρέκκλισης από τα άρθρα 168 και 168α της οδηγίας 2006/112/ΕΚ («το ειδικό μέτρο»), με σκοπό την εξαίρεση του ΦΠΑ που επιβάλλεται σε αγαθά και υπηρεσίες από το δικαίωμα έκπτωσης του ΦΠΑ όταν τα εν λόγω αγαθά και υπηρεσίες χρησιμοποιούνται σε ποσοστό άνω του 90 % για ιδιωτικούς σκοπούς του υποκείμενου στον φόρο ή του προσωπικού του εν λόγω προσώπου ή γενικά για μη επιχειρηματικούς σκοπούς ή μη οικονομικές δραστηριότητες.
                  
               
                     (3)
                  
                  
                     Δυνάμει του άρθρου 395 παράγραφος 2 δεύτερο εδάφιο της οδηγίας 2006/112/ΕΚ, η Επιτροπή διαβίβασε το αίτημα που υπέβαλαν οι Κάτω Χώρες στα άλλα κράτη μέλη με επιστολή της 10ης Σεπτεμβρίου 2020. Με επιστολή της 11ης Σεπτεμβρίου 2020, η Επιτροπή γνωστοποίησε στις Κάτω Χώρες ότι διέθετε όλες τις απαραίτητες πληροφορίες για την εκτίμηση του αιτήματος.
                  
               
                     (4)
                  
                  
                     Σκοπός του ειδικού μέτρου είναι η απλούστευση της διαδικασίας είσπραξης του ΦΠΑ και η πρόληψη ορισμένων τύπων φοροδιαφυγής ή φοροαποφυγής. Το ποσό του οφειλόμενου φόρου στο επίπεδο της τελικής κατανάλωσης επηρεάζεται σε αμελητέο μόνο βαθμό.
                  
               
                     (5)
                  
                  
                     Σύμφωνα με τις πληροφορίες που διαβίβασαν οι Κάτω Χώρες, τα νομικά και πραγματικά περιστατικά δικαιολογούν την εφαρμογή του ειδικού μέτρου. Ως εκ τούτου, είναι σκόπιμο να επιτραπεί στις Κάτω Χώρες να εισαγάγουν το ειδικό μέτρο, ωστόσο για περιορισμένο χρονικό διάστημα έως τις 31 Δεκεμβρίου 2023. Το χρονικό διάστημα θα πρέπει να είναι επαρκές ώστε να καταστεί δυνατή η επανεξέταση της αναγκαιότητας και της αποτελεσματικότητας του ειδικού μέτρου και του ποσοστού κατανομής μεταξύ επιχειρηματικής και μη επιχειρηματικής χρήσης στο οποίο βασίζεται.
                  
               
                     (6)
                  
                  
                     Στην περίπτωση που οι Κάτω Χώρες κρίνουν αναγκαία την παράταση του ειδικού μέτρου πέραν του 2023, θα πρέπει να υποβάλουν αίτημα στην Επιτροπή έως τις 31 Μαρτίου 2023, συνοδευόμενο από έκθεση σχετικά με την εφαρμογή του ειδικού μέτρου, η οποία θα περιλαμβάνει επανεξέταση του ποσοστού κατανομής που εφαρμόστηκε.
                  
               
                     (7)
                  
                  
                     Το ειδικό μέτρο θα έχει αμελητέα μόνο επίπτωση στο συνολικό ποσό του φόρου που εισπράττεται στο στάδιο της τελικής κατανάλωσης και δεν θα έχει αρνητικές συνέπειες στους ιδίους πόρους της Ένωσης που προέρχονται από τον ΦΠΑ.
                  
               
                     (8)
                  
                  
                     Συνεπώς, είναι σκόπιμο να επιτραπεί στις Κάτω Χώρες να εφαρμόσουν το ειδικό μέτρο έως τις 31 Δεκεμβρίου 2023,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Κατά παρέκκλιση των άρθρων 168 και 168α της οδηγίας 2006/112/ΕΚ, επιτρέπεται στις Κάτω Χώρες να εξαιρούν τον ΦΠΑ που επιβάλλεται σε αγαθά και υπηρεσίες από το δικαίωμα έκπτωσης του ΦΠΑ όταν τα εν λόγω αγαθά και υπηρεσίες χρησιμοποιούνται σε ποσοστό άνω του 90 % για ιδιωτικούς σκοπούς του υποκείμενου στον φόρο ή του προσωπικού του εν λόγω προσώπου, ή γενικά για μη επιχειρηματικούς σκοπούς ή μη οικονομικές δραστηριότητες.
         
         
            Άρθρο 2
            Η παρούσα απόφαση παράγει αποτελέσματα την ημερομηνία της κοινοποίησής της.
            Εφαρμόζεται από την 1η Ιανουαρίου 2021 έως τις 31 Δεκεμβρίου 2023.
            Τυχόν αίτημα για την έγκριση παράτασης του ειδικού μέτρου που εγκρίνεται με την παρούσα απόφαση υποβάλλεται στην Επιτροπή έως την 31η Μαρτίου 2023.
            Κάθε τέτοιο αίτημα συνοδεύεται από έκθεση για την εφαρμογή του ειδικού μέτρου, η οποία περιλαμβάνει επανεξέταση του ποσοστού κατανομής που εφαρμόστηκε επί του δικαιώματος έκπτωσης του ΦΠΑ βάσει της παρούσας απόφασης.
         
         
            Άρθρο 3
            Η παρούσα απόφαση απευθύνεται στο Βασίλειο των Κάτω Χωρών.
         
         
            Βρυξέλλες, 18 Δεκεμβρίου 2020.
            
               
                  Για το Συμβούλιο
               
               
                  Ο Πρόεδρος
               
               M. ROTH
            
         
         
            (1)  ΕΕ L 347 της 11.12.2006, σ. 1.